tartuNLP/wikipedia-smugri-20251201 huggingface dataset:
Lauri Pöyhönen

Lauri Helge Johannes Pöyhönen (24. joulukuuta 1922 Terijoki – 13. lokakuuta 1989) oli suomalainen juristi ja yritysjohtaja.
Pöyhönen kirjoitti ylioppilaaksi vuonna 1941 ja suoritti ylemmän oikeustutkinnon Helsingin yliopistossa 1947. Varatuomarin arvon hän sai 1950. Pöyhönen työskenteli Suomen Puunjalostusteollisuuden Työnantajaliiton asiamiehenä 1951–1955, Rauma-Repolan Rauman tehtaiden lakimiehenä, osastopäällikkönä ja apulaisjohtajana 1955–1970, Yhtyneiden Paperitehtaiden varatoimitusjohtajana 1970–1976 sekä Ovakon toimitusjohtajana 1978–1983. 
Pöyhönen oli muun muassa Rauman kaupunginvaltuuston jäsen 1961–1964 ja Suomen Työnantajain Keskusliiton varapuheenjohtaja 1968–1970. Eläkkeelle jäätyään hän toimi vielä Suomen Palloliiton puheenjohtajana vuosina 1983–1987. 
Lauri Pöyhösen isä oli eversi Yrjö Pöyhönen ja äiti Pietarissa syntynyt Lydia Osetskaja (s. 1900).
K-luokka (sukellusvene, Neuvostoliitto)

K-luokka oli Neuvostoliiton laivaston 12 sukellusveneen muodostama alusluokka.
Suunnittelu.
Alun perin suunnitelman nimenä oli projekti KE-9, johon sisältyi kevyen kellukekoneen kuljetusmahdollisuus. Tätä ei kuitenkaan toteutettu. M. A. Rudnitskin suunnittelemat alukset olivat suurikokoisia suorituskykyisiä pitkän toimintamatkan omaavia aluksia. Neuvostoliiton laivasto oli siten luokitellut alukset risteilijöiksi ().
Entoto

Entoto on vuori Etiopian pääkaupunki Addis Abeban pohjoislaidalla. Aikanaan se oli Menelik II:n valtakeskus ennen pääkaupungin siirtämistä nykyisen Addis Abeban keskustaan. Osa vuoresta on nykyisin luonnonpuistoa.
Maantiede.
Entoto sijaitsee Etiopian pääkaupunki Addis Abeban pohjoisreunalla. Vuori on yksi kaupungin korkeimmista kohdista. Vuorenharjanne nousee yli 3 100 metrin korkeuteen merenpinnasta. Vuori on peruskalliota. Sen rinteet pohjoisesta ovat jyrkkiä ja maaperättömiä. Etelässä rinteet ovat loivempia ja niiden päällä on maaperää. Vuoren koillisrinteet ovat osa luonnonpuistoa.
Alueen kasvillisuus käsittää metsikköä, pensaikkoja, niittyjä ja viljelymaata. Metsiköiden tyypillisin luonnollinen laji on afrikankataja. Muita harvempia lajeja ovat esimerkiksi kosso ja oliivi. Nykyisin suurin osa vuoresta on kuitenkin muutettu eukalyptusviljelmiksi. Pienempiä kasvilajeja on runsaasti. Vuorella tavataan joitakin Etiopian kotoperäisiä lintulajeja, kuten etiopiantikkanen ja etiopiankissatimali. Alueella on myös useita petolintuja, joiden lajeja ovat esimerkiksi partakorppikotka, suomukorppikotka, vuorihiirihaukka, sirokotka ja ruostelintuhaukka.
Historia.
Nykyisen Entoton paikalla oli jonkinlainen valtakeskus jo ennen 1500-lukua. Tiettävästi paikalla oli keisari Lebna Dengelin asuinpaikka. Paikkakunta kuitenkin tuhoutui Ahmad ibn Ibrahim al-Ghazin johtamien muslimien sotaretkillä. 1800-luvun loppupuoliskolla Lebna Dengelin päivien loistoa jäljitellyt Menelik II päätti siirtää oman valtakeskuksensa Entotoon. Menelik II uskoi myös profetiaan, jonka mukaan Lebna Dengelin jälkeläinen jälleenrakennuttaisi Entoton jonakin päivänä. Menelik II rakennutti itselleen palatsin ja naituaan vuonna 1883 Taytu Betulin myös Marialle ("Maryam") pyhitetyn kirkon. Vuonna 1885 rakennettiin vielä toinen arkkienkeli Raguelille pyhitetty kirkko. Entoton valinta valtakeskukseksi osoittautui kuitenkin ongelmalliseksi. Paikka oli valittu etenkin sen puolustamisen kannalta, mutta rauhan ajan hallinnolliseksi keskukseksi siitä ei ollut. Paikka oli sitä paitsi kylmä ja tuulinen, eikä luonnollisia juomavedenlähteitä ollut. Polttopuun loppuessa alueelta Menelik II päätti viimein siirtää pääkaupunkinsa vuorenrinnettä alas nykyisen Addis Abeban keskustaan. Hän palasi tosin vuorelle vielä vuonna 1899, kun hänet kruunattiin Etiopian keisariksi Marian kirkolla. Menelikin kuoltua 1913 leskikuningatar Taytu muutti taloon kirkon vieressä.
Thomas Stevenson

Thomas Stevenson (22. heinäkuuta 1818 – 8. toukokuuta 1887) oli skotlantilainen insinööri ja meteorologi. Isänsä Robert Stevensonin (1772–1850) tavoin hän suunnitteli ja rakennutti majakoita. Hänen tunnetuimpiin töihin lukeutuu muun muassa Muckle Fluggan ja Auskerryn saariin rakennetut majakat, sekä hänen vuonna 1864 suunnittelema säähavaintolaite.
Stevenson toimi Skotlannin kuninkaallisen taideyhdistyksen presidenttinä (1859–60), Edinburghin kuninkaallisen yhdistyksen presidenttinä (1884–86) ja oli Skotlannin ilmatieteen yhdistyksen perustaja.
Stevensonilla oli kolme veljeä, joista kaksi, David ja Alan, jatkoivat isänsä ammattia Thomasin tavoin, kuten myös veljenpoika David Alan Stevenson. Sen sijaan Thomasin oma poika Robert Louis Stevenson tuotti suvulleen valtavan pettymyksen ryhtymällä kirjailijaksi.
Marcus Wallenberg (1899–1982)

Marcus "Dodde" Wallenberg (5. lokakuuta 1899 Tukholma – 13. syyskuuta 1982 Tukholma) oli ruotsalainen yritysjohtaja, joka sai suomalaisen vuorineuvoksen arvon.
Wallenbergin vanhemmat olivat samanniminen pankkiiri Marcus Wallenberg ja Amalia Hagdahl ja puolisot 1924–1935 Dorothy (Doie) Helen MacKay (Hambro) ja vuodesta 1936 vapaaherratar Marianne (Jana) de Geer af Leufsta. Peter Wallenberg oli Marcus Wallenbergin poika ensimmäisestä avioliitosta.
Wallenberg valmistui Tukholman kauppakorkeakoulusta 1920 ja harjoitteli sitten ulkomailla pankkialaa. Ruotsiin hän palasi 1925, toimien suvun omistaman pankin ja liikeyritysten johdossa. Wallenberg oli myös muun muassa perustamassa lentoyhtiö SAS:ää. Wallenbergien Stockholms Enskilda Bank -pankin toimitusjohtaja hänestä tuli 1940-luvun puolivälissä ja pankin fuusioiduttua Skandinaviska Bankenin kanssa 1971 uuden Skandinaviska Enskilda Bankenin johtokunnan puheenjohtaja. Hän toimi lisäksi useissa Wallenbergien yrityksissä ja talouselämän järjestöissä sekä perusti omaa ja vaimonsa nimeä kantavan säätiön ja rahastoja. Hän sai useita huomionosoituksia, mukaan lukien Urho Kekkosen myöntämän vuorineuvoksen arvon 1973. Wallenbergin arvonimi oli poikkeus, koska hän ei ollut Suomen kansalainen. Nuoruudessaan myös tenniksen pelaajana tunnettu Wallenberg oli ensimmäinen ruotsalainen, joka pelasi Wimbledonin Centre court -kentällä.
Täpläariomma

Täpläariomma ("Ariomma regulus") on ariommien heimon makrillikalalaji. Se elää Atlantin länsiosissa.
Koko ja ulkonäkö.
Täpläariomma voi kasvaa 23–25 cm pitkäksi, tyypillinen pituus on noin 18 cm. Ruumiinmuoto on soikea, tylppäkuonoinen ja litteähkö. Täpläariomman silmät ovat suuret. Sillä on kaksi selkäevää, joista etumainen on piikikäs. Pyrstöevä on voimakkaasti haarautunut ja ohuessa pyrstönvarressa on kaksi kölievää. Väriltään kala on harmaa tai ruskehtavanharmaa mustin pilkuin. Nuorilla kaloilla pilkut muodostavat pystyraitoja.
Levinneisyys ja elintavat.
Täpläariomma elää New Jerseystä Meksikoon, Puerto Ricon ja Neitsytsaarten ympäristössä ja Panamasta Guyanaan. Lajia tavataan alle 500 metrin syvyydestä läheltä muta- tai hiekkapohjaa. Nuoret yksilöt liikkuvat lähempänä pintaa usein meduusojen tai hylkytavaran seassa. Täpläariomman ravintoa ovat äyriäiset kuten katkaravut. Kalan kutuaika on myöhäistalvi ja alkukevät.
Täpläariomma on hyvä ruokakala.
Aviation and Railway Accident Investigation Board

Aviation and Railway Accident Investigation Board (ARAIB; ) on Etelä-Korean valtion virasto, jonka tehtävänä on tutkia maan alueella tapahtuvat lento- ja raideliikenteen onnettomuudet ja ehkäistä tulevia onnettomuuksia. Se muodostettiin 10. heinäkuuta 2006, kun maassa aiemmin toimineet Korea Aviation Accident Investigation Board ja Railway Accident Investigation Board yhdistettiin. ARAIB:n tutkintalautakunnassa on 12 jäsentä, joista kuusi on erikoistunut lentoliikenteeseen ja kuusi raideliikenteeseen.
ARAIB:n päämaja sijaitsee Sejong Government Complex -rakennuksessa Sejongissa. Lisäksi sillä on sivutoimipiste Soulissa ja mustien laatikoiden sekä romun analysointiin erikoistunut laboratorio Gimpon kansainvälisellä lentoasemalla.
Jules Roy

Jules Roy (1907 Rovigo Algeria – 2000 Vézelay, Vézelay, Yonne, Ranska) oli ranskalainen kirjailija.
Sotilaskoulutuksen saanut Roy oli toisessa maailmansodassa Britannian ilmavoimien lentäjä. Kokemuksistaan hän on kirjoittanut teoksessa "Ciel et terre" (1943). Sodan päätyttyä hän palveli Ranskan ilmavoimien tiedotuksen päällikkönä vuoteen 1953. Häntä on verrattu kirjoittajana Saint-Éxuperyyn.
Kollaboraattori

Kollaboraattori eli yhteistoimintamies on henkilö, joka on yhteistyössä vihollisen tai miehittäjän kanssa. Erityisesti sanalla viitataan yhteistoiminnan harjoittajiin toisen maailmansodan aikana saksalaisten kanssa. Kollaboraattoreita oli esimerkiksi miehitetyssä Ranskassa, jossa nimitys syntyi vuonna 1940 tarkoittamaan yhteistoimintaa vihollisen kanssa.
Laulujen seutu

Laulujen seutu on suomalaisen laulaja Esa Kaartamon postuumi sooloalbumi, joka julkaistiin 27. elokuuta 2021. Kaartamo äänitti albumin kappaleet vuonna 2011 kesämökillään Särkisalossa yhden iltapäivän aikana, yhdellä otolla per kappale. Albumin on tuottanut Tomi Pietilä, ja se on tehty valmiiksi yhteistyössä muusikon perikunnan kanssa. 
Kappaleen Siipeni sain singleversiolle Pietilä kutsui mukaan Kaartamon kanssa yhteistyötä tehneitä muusikoita. Mukana ovat taustalauluissa Kim Lönnholm ja Janne Rajala, koskettimissa Tuomas Kesälä, kitarassa Jarmo Nikku, rummuissa ja perkussioissa Anssi Nykänen ja bassossa Janne Rajala. Digitaalisella albumiversiolla ja vinyylillä kappaleesta on Kaartamon yksinään äänittämä versio.
Jensen Hughes

Jensen Hughes on yhdysvaltalainen maailmanlaajuisesti toimiva turvallisuussuunnitteluun erikoistunut konsultti- ja insinööripalveluita tarjoava yritys. Yrityksellä on yli 90 toimistoa eri puolilla maailmaa. Nykyinen Jensen Hughes muodostui vuonna 2014, kun kaksi perinteikästä paloturvallisuusalan yritystä, Hughes Associates ja Rolf Jensen &amp; Associates (RJA), fuusioituvat. Yritys on historiansa aikana hankkinut ja integroinut itseensä yli 30 yksityistä suunnittelu- ja konsulttialan yritystä, joista vanhimmat on perustettu jo vuonna 1939. 
Jensen Hughes Suomessa.
Jensen Hughes laajeni Suomeen 2020 ostamalla paloturvallisuussuunnittelutoimisto L2 Paloturvallisuus Oy:n. L2 Paloturvallisuus siirtyi Jensen Hughes -brändin alle joulukuussa 2021. Yritys toimii koko maassa.
Pohtiolammi

Pohtiolammi (myös Pohtiolampi, Pohtionjärvi, Pohtionlampi) on reilun sata metriä pitkä lampi Kangasalla. Se sijaitsee Vesijärvestä ja Längelmäveteen laskevan Vääksynjoen lounaispuolella.
Pohtiolammen sääksikeskus.
Pohtiolammen rannalla sijaitsee Pohtiolammen sääksikeskus. Keskus rakennettiin vuosina 2000-2006 EU-rahoituksella, avustuksilla ja talkootyönä. Alueella on lintutorneja ja piilokojuja lintujen tarkkailua ja kuvaamista varten.
Alueen historiaa.
Toukokuussa 1604 paikalla ollut Sarsansalmi kuivui pieneksi Vääksynjoeksi, koska Längelmävesi alkoi laskea tulvien takia Kostianvirran kautta ja sen pinta laski voimakkaasti.
Pohtiolammen viereen Vääksynjoen rannalle perustettiin kalanviljelylaitos vuonna 1964. Laitos oli Saarioisen omistuksessa vuoteen 1990 asti. Pohtiolammen virkistysalue, jossa on voinut kalastaa altaasta kirjolohta, avattiin 1966.
Malta Air

Malta Air on maltalainen halpalentoyhtiö. Se on Ryanairin ja Maltan valtion yhteisyritys. Malta Airin kotipaikka on Pietà.
Historia.
Ryanair tiedotti kesäkuussa 2019 perustavansa yhdessä Maltan valtion kanssa Maltalle uuden tytäryhtiön nimeltä Malta Air. Uudelle yhtiölle siirrettiin Ryanairin 61 reittiä Maltalle ja Maltalta. Lisäksi Maltaa tukikohtanaan käyttäneet Boeing 737-800 -koneet siirrettiin Maltan rekisteriin. Ryanair ilmoitti myös perustavansa uuden huoltokeskuksen Maltalle.
Kesäkuun 2019 loppuun mennessä Malta Airille siirrettyihin koneisiin alkoi tulla pieniä ”Operated by Malta Air” -tarroja, mutta muuten koneet pysyivät Ryanairin väreissä. Syyskuuhun 2019 mennessä Malta Airin brändäys alkoi näkyä myös esimerkiksi koneiden turvaohjeissa. Toisin kuin emoyhtiöltä siirretyt koneet, Malta Airille uutena toimitetut Boeing 737 MAX 200 -koneet maalattiin yhtiön omiin väreihin. Niistä ensimmäinen tuli yhtiön käyttöön heinäkuussa 2021.
Laivasto.
Malta Airin laivasto maaliskuussa 2023.
Uni johon herään

Uni johon herään on laulaja-lauluntekijä Yonan kahdeksas studioalbumi, joka julkaistiin 23. maaliskuuta 2021.
Ryanair UK

Ryanair UK on brittiläinen halpalentoyhtiö ja Ryanairin tytäryhtiö. Se aloitti lentotoiminnan maaliskuussa 2019. Sen kotipaikka on Enterprise House Stanstedin lentoasemalla.
Historia.
Ryanair UK perustettiin 30. toukokuuta 1985 nimellä Dawndell Limited. Nimi muuttui muotoon Ryan Air UK Limited 27. kesäkuuta 1995, ja nykyinen kirjoitusasu tuli käyttöön 1. marraskuuta 1995.
Ryanair tiedotti tammikuussa 2018 aikovansa hakea Ryanair UK:lle lentotoimilupaa, joka sallisi Ryanair UK:n lentää Ryanairin Yhdistyneen kuningaskunnan sisäiset lennot, mikäli brexit toteutuisi sopimuksettomana. Ensimmäinen Boeing 737-800 -kone siirrettiin emoyhtiön laivastosta Ryanair UK:lle joulukuussa 2018. Yhtiö sai lentotoimiluvan tammikuussa 2019 ja aloitti lentotoiminnan saman vuoden maaliskuussa.
Laivasto.
Ryanair UK:n laivasto maaliskuussa 2023.
Naivi

Naivi on laulaja-lauluntekijä Yonan viides studioalbumi, joka julkaistiin 17. huhtikuuta 2015.
Töpinää tassuihin!

Töpinää tassuihin! () on yhdysvaltalais-kanadalainen lastenohjelma, jonka ensiesitys oli vuonna 2021.
Kuolemanrangaistus Taiwanissa

Kuolemanrangaistus on Taiwanissa laillinen rangaistus, joka voidaan määrätä useista rikoksista. Taiwan on yksi harvoista liberaaleista demokratioista, joissa kuolemantuomiota vielä sovelletaan.
Historia.
Taiwanin perustuslaki turvaa ihmisten oikeuden olemassa oloon, jota on käytetty vasta-argumenttina kuolemantuomiolle. 
Taiwanin kuolemantuomiosta luopumisen allianssi perustettiin vuonna 2003 ja sen tavoitteena on kampanjoida kuolemantuomion lakkauttamisen puolesta. Järjestö pyrkii mm. lisäkouluttamaan juristeja.
Vuosina 2006–2009 teloituksia ei pantu toimeen moratorion vuoksi. Tätä ennen maassa oltiin keskusteltu syyttömien teloituksista, joiden nimet oikeuslaitos on myöhemmin puhdistanut. Moratorio päättyi, kun murhan kohteeksi joutuineiden omaiset painostivat hallitusta jatkamaan teloituksia..
Tsai Ing-wenin noustua presidentiksi vuonna 2016 teloitusten määrä on vähentynyt merkittävästi: huhtikuuhun 2020 mennessä teloituksia tehtiin vain kaksi. Aikaisemman presidentin Ma Ying-jeoun kahden virkakauden aikana teloitettiin yhteensä 33 henkilöä..
Laillisuus nykyään.
Sotaoikeus voi langettaa kuolemantuomion seuraavista asioista:
Siviili-ilmailuun liittyviä rikoksia, joista voidaan tuomita kuolemaan:
Huumausainerikokset, joista voidaan tuomita kuolemaan:
Siviilioikeus voi langettaa kuolemantuomion seuraavista asioista:
Toimeenpano ja teloitusmenetelmät.
Teloitukset pannaan toimeen ampumalla sydämeen. Mikäli henkilön on tarkoitus lahjoittaa elimiä, teloitus suoritetaan ampumalla aivorunkoon. Perinteen mukaan teloitettavat jättävät sukkaansa tai jalkarautoihinsa 500 tai 1000 dollarin tipin teloittajalle..
Vuonna 2020 maan parlamentti päätti, että teloitettavien tulee käyttää pään peittävää huppua, millä vähennetään teloittajaan kohdistuvaa psykologista kuormitusta. Teloitettavien sisäelimiä ei enää ole tarkoitus käyttää, ellei tuomittu itse siihen anna lupaa. Lisäksi Taiwan aikoo etsiä vaihtoehtoisia teloitusmenetelmiä ampumiselle. Teloitettaville taataan lisäksi seuraavat oikeudet:
Julkinen keskustelu ja kannatus.
Taiwanilaisista selkeä enemmistö kannattaa kuolemantuomiota: esimerkiksi vuonna 2016 kansalaisista 80 % kannatti kuolemantuomiota.
Demokraattinen edistyspuolue on valtaan päästyään vuonna 2016 pyrkinyt lakkauttamaan kuolemantuomion ja Tsai Ing-wen on sanonut, että maa tulee aikanaan luopumaan kuolemantuomiosta siitä huolimatta, että maassa on hänen presidenttikaudellaan langetettu kuolemantuomioita ja teloitettu tuomittuja..
Jano (albumi)

Jano on laulaja-lauluntekijä Yonan kuudes studioalbumi, joka julkaistiin 19. elokuuta 2016.
Tanhupallon oma ohjelma

Tanhupallon oma ohjelma oli syksyllä 2021 MTV3-kanavalla esitetty suomalainen viihdeohjelma, jossa Kiti Kokkosen "Putous"-ohjelman yhdeksännen tuotantokauden voittanut Tanhupallo-sketsihahmo käsitteli ajankohtaisia asioita. Jokaisessa jaksossa osioina olivat muun muassa uutiset ja terapianurkkaus julkisuuden vieraiden kanssa.
Jakob Frey

Jakob Frey (1824 Aargau, Sveitsi – 1873 Aargau, Sveitsi) oli sveitsiläinen kirjailija. Hän työskenteli toimittajana Aaraussa ja Bernissä sekä lyhyen aikaa sihteerinä Aargaun kantoninparlamentissa. Hänen kertomuksensa kuuluvat Sveitsin klassiseen kirjallisuuteen.
Feigefossen

Feigefossen on vesiputous Norjassa, Lusterin kunnassa, Skjoldenin kylän alueella Sognin ja Fjordanen läänissä. Skjoldenista on 16:n kilometrin ajomatka Feigefossenin pysäköintialueelle. Pysäköintialueelta lähtee polku Feigefossenille. Putouksen korkeus on 218 metriä ja se on Norjan toiseksi korkein sääntelemätön vesiputous Vettisfossenin jälkeen.
Feigefossenin vesi tulee Hurrunganen vuoriston sulamisvedestä.
Matti Luukkainen

Matti Veikko Luukkainen (18. maaliskuuta 1937 Ruskeala – 18. toukokuuta 2021 Espoo) oli saksalaisen kirjallisuuden ja kulttuurin tuntija, joka toimi Turun yliopiston saksan kielen professorina 1997–2001.
Luukkainen syntyi maanviljelijäperheeseen Laatokan Karjalassa, josta sota-ajan evakontie vei Sääminkiin. Luukkainen kirjoitti ylioppilaaksi 1956 Joensuun lyseosta ja lähti opiskelemaan germaanista ja pohjoismaista filologiaa sekä Rooman kirjallisuutta Helsingin yliopistoon. Hän valmistui filosofian kandidaatiksi 1961 tärkeimpänä opettajanaan germaanisen filologian professori Emil Öhmann.
Työuransa Luukkainen aloitti 1962 assistenttina Jyväskylän yliopistossa germaanisen filologian professori Erik Erämetsän oppiaineessa. Vuosina 1969–1975 Luukkainen toimi Helsingissä Töölön yhteiskoulun saksan kielen vanhempana lehtorina hankkien käytännön kokemusta koulujen kieltenopetuksesta. Hän oli myöhemmin yksi 1990- ja 2000-luvulla monena painoksena ilmestyneen "Viel Erfolg!" -nimisen saksan kieliopin kirjoittajista. Helsingin yliopiston lehtorina hän työskenteli 1975–1991.
Luukkainen väitteli filosofian tohtoriksi 1982 Turun yliopistossa aiheenaan tuhat vuotta vanha saksan kieli. Väitöskirja oli nimeltään "Untersuchungen zur morphematischen Transferenz im Frühdeutschen dargestellt an den Tegernseer Vergilglossen. Ein Beitrag zur Transferenzlexikologie". Seuraavana vuonna hänestä tuli Helsingin yliopiston dosentti. Tampereen yliopiston apulaisprofessorina Luukkainen työskenteli 1991–1997 ja Turun yliopiston saksan kielen professorina hän toimi 1997–2001.
Ismail Sabri Yaakob

Ismail Sabri Yaakob (s. 18. tammikuuta 1960) on malesialainen poliitikko ja asianajaja. Hänet valittiin Malesian pääministeriksi elokuussa 2021. Sitä ennen hän oli toiminut useissa ministerin tehtävissä, ja parlamentissa hän on istunut vuodesta 2004.
Ismail Sabri Yaakob syntyi vuonna 1960 ja opiskeli oikeustiedettä Malayan yliopistossa. Asianajajana hän aloitti vuonna 1985. Politiikkaan hän meni mukaan Malesian valtapuolueessa Yhtyneiden malaijien kansallisjärjestössä (UMNO), jonka riveistä hänet vuonna 2004 valittiin parlamenttiin.
Ismail Sabrin poliittinen ura on edennyt 2000-luvulla vauhdikkaasti, sillä vuonna 2008 hänet jo valittiin Abdullah Ahmad Badawin hallituksen nuorisu- ja urheiluministeriksi. Seuraavana vuonna Ismail Sabrista tuli Najib Razakin hallituksen sisäkaupan, yhteistyön ja konsumerismin ministeri. Vuosina 2013–2015 hän oli maatalouden ja maatalousteollisuuden ministerinä ja 2015–2018 alue- ja maaseutukehityksen ministerinä.
Malesiaa yli 60 vuotta hallinnut UMNO hävisi korruptiosyytösten takia vuoden 2018 parlamenttivaalit. Maa on ollut sen jälkeen poliittisesti epävakaa. Mahathir Mohamadin historiallinen vaalivoitto kaatui kuitenkin uuden hallituksen sisäisiin ristiriitoihin. Sen jälkeen Muhyiddin Yassin kokosi uuden hallituksen, johon myös UMNO otettiin mukaan. Ismail Sabrin poliittinen vaikutusvalta kasvoi Muhyiddinin hallituksessa, sillä puolustusministerinä hän piti muun muassa päivittäisiä tiedotustilaisuuksia koronapandemian vastaisesta taistelusta. Muhyiddinin hallituksen viimeisinä päivinä Ismail Sabrista tuli varapääministeri.
Muhyiddinin hallitus joutui eroamaan, kun se menetti 15 UMNO:n jäsenen tuen parlamentissa ja näin enemmistöosuuden. Ainakin näennäisesti epäluottamuslauseen taustalla oli epäonnistunut koronapolitiikka. Kuningas Abdullah al-Haj nimitti Ismail Sabrin pääministeriksi 20. elokuuta, ja seuraavana päivänä tämä vannoi virkavalansa. Parlamentin äänestyksessä Ismail Sabri oli saanut 114 tukijaa 222 edustajasta.
Robert Roždestvenski

Robert Roždestvenski (1932 Kosiha, Altai, Neuvostoliitto – 1994) oli venäläinen runoilija.
Kun vanhemmat joutuivat sotaan, Roždestvenski päätyi lastenkotiin. Hän opiskeli Petroskoin yliopistossa ja Gorkin kirjallisuusinstituutissa. Hänen runonsa ovat pateettisia ja julistavia. Runoelman "Rekviem" hän on omistanut sodassa kaatuneille neuvostoliittolaisille.
Majakka (albumi)

Majakka on Happoradion kahdeksas studioalbumi, joka julkaistiin 3. syyskuuta 2021. Albumilta julkaistiin singlejä vuosina 2019–2021. Levy nousi Suomen virallisen albumilistan 5. sijalle.
Tekoprosessissa ei haettu mitään erityistä teemaa, vaikka vesielementti kuuluukin paljon sanoituksissa. Nimi "Majakka" tulee ajatuksesta, että jokainen tarvitsee elämäänsä kiintopisteitä.
Albumin ja sen singlet on tuottanut Jukka Immonen yhdessä yhtyeen kanssa. ”Rummut kutsuu” -kappaletta säveltämässä on ollut myös yhtyeen kosketinsoittaja Klaus Suominen.
Morrisin piirikunta (New Jersey)

Morrisin piirikunta () on Yhdysvaltojen New Jerseyn osavaltiossa sijaitseva piirikunta. Sen väkiluku oli 509 285 vuonna 2020. Piirikunnan hallintokeskus on Morristownin kunta ja suurin kunta on Parsippany-Troy Hills Township. Piirikunta on perustettu 1739.
Sussexin piirikunta (New Jersey)

Sussexin piirikunta () on Yhdysvaltojen New Jerseyn osavaltiossa sijaitseva piirikunta. Sen väkiluku oli 144 221 vuonna 2020. Piirikunnan hallintokeskus on Newtonin kunta ja suurin kunta on Vernon Township. Piirikunta on perustettu 1753.
Loituma (järvi)

Loituma on järvi Ruokolahden koillisosassa Etelä-Karjalassa. Sen pinta-ala on 3,7 neliökilometriä. Järven itäiset lahdet sijaitsevat Rautjärven ja Parikkalan alueilla.
Maantiede.
Loituman pituus kaakosta luoteeseen on nelisen kilometriä. Järvelle on leimaa-antavaa niemien ja saarten runsaslukuisuus. Sen saarten rantaviivan yhteispituus on noin yhdeksän kilometriä. Syvin kohta, 18 metriä, sijaitsee järven itäosassa, myös järven luoteisosassa sijaitsee lähes yhtä syvä kohta.
Loitumassa sijaitsee 24 saarta, joista 8 on alle aarin laajuisia ja 5 yli hehtaarin laajuisia. Järven eteläosan Suurisaari on noin 20 hehtaarin laajuinen. Sen itäpuolella sijaitsee Kirpunsaari, jonka pohjoisrannalla kolmen kunnan rajat kohtaavat. Suurisaaren pohjoispuolella on usean hehtaarin laajuinen Varpasaari, jonka pohjoispuolella on Aitasaari ja Kalliosaari. Järven luoteisosassa sijaitsee parin hehtaarin laajuinen Saunasaari.
Loituman rannat ovat metsämaata ja suota. Siellä täällä on pientaloja, myös saarilla on jonkin verran pientaloja.
Loitumaan virtaa useita laskuojia. Loituman luusua sijaitsee järveen kaakkoisrannalla, josta lähtee laskuoja Mustalampeen (93,2 metriä mpy), josta virta vie Peruspohjanjokea Simpelejärveen (68,8 metriä mpy). Loituman lounaispuolella sijaitsee Sarajärvi.
Loituman koillisrannan läheisyydessä on historiallisia rajamerkkejä.
Loituman vesitilavuus on 20 652 000 kuutiometriä.
Loituma (03.023.1.006) kuuluu Peruspohjanjoen valuma-alueeseen (03.023), joka on kolmannen jakovaiheen vesistö Hiitolanjoen vesistössä (03). Toinen jakovaihe on Simpelejärven alaosan alue (03.02). Loituma on laajin Peruspohjanjoen valuma-alueen 33:sta vähintään hehtaarin laajuisesta vakavedestä. Sitä seuraavat Saarijärvi, Kumpulampi ja Haarikko.
Taipein Helsingin yhteystoimisto

Taipein Helsingin yhteystoimisto () on Taiwanin "de facto" suurlähetystö Suomessa. Kyseessä on virallisesti yhteystoimisto eikä suurlähetystö, koska Suomella ja Taiwanilla ei ole virallisia diplomaattisia suhteita.
Yhteystoimiston vastuulla on edistää Suomen ja Taiwanin kahdenvälisiä suhteita talouden, kulttuurin, koulutuksen ja tutkimuksen saralla. Lisäksi yhteystoimistosta saa konsulaattipalveluita.
Yhteystoimisto avattiin vuonna 1990. Seuraavana vuonna Taipeihin avattiin vastaava Suomea edustava toimisto. Helsingin yhteystoimisto sijaitsee osoitteessa Aleksanterinkatu 17 World Trade Centerin rakennuksessa.
Vaahterus

Vaahterus on kaksiosainen järvi Ruokolahden ja Rautjärven rajalla Etelä-Karjalassa. Sen pinta-ala on 2,4 neliökilometriä ja vesitilavuus 27,8 kuutiohehtometriä. Etäisyys Imatralta on 22 kilometriä koilliseen.
Maantiede.
Vaahteruksen pituus kaakosta luoteeseen on viitisen kilometriä. Järvi koostuu pohjoisesta altaasta ja eteläisestä altaasta, jota kutsutaan myös nimellä Pieni-Vaahterus. Eteläisen altaan itäpuolisko sijaitsee Rautjärven alueella. Vaahteruksen syvin kohta, 33 metriä, sijaitsee järven kaakkoisosassa. Sitä ympäröivän vähintään 30 metriä syvän alueen pinta-ala on noin hehtaarin. Järven eteläpuoliskon matalia alueita ovat sitä vastoin Raikkalanlahti idässä ja Joenlahti pohjoisessa. Vaahteruksen pohjoispuoliskon syvin kohta on 18 metriä. Järven pohjoisosa on melko matalaa. Vaahteruksen luoteisimman osan muodostaa Kuilin erottama vesialue, jonka syvin kohta on 8,4 metriä.
Vaahteruksen pohjoisosassa on muutama saari, suurimpana vajaan hehtaarin laajuinen Parkinsaari. Järven matalassa keskiosassa sijaitsee Lammassaari. Vaahteruksen rannoilla on haja-asutusta ja peltoaukeita. Vaahteruksen luoteispuolella sijaitsee Kaituri ja kaakkoispuolella Rautjärvi. Vaahteruksen luusua sijaitsee järven kaakkoiskulmalla, josta lähtee Vaaherjoki itään.
Vaahteruksen vesitilavuus on 27 773 000 kuutiometriä.
Vaahterus (04.196.1.001) kuuluu Vahteruksen valuma-alueeseen (04.196), joka on kolmannen jakovaiheen vesistö Vuoksen päävesistössä (04). Toinen jakovaihe on Vuoksen alue (04.19) ja ensimmäinen Suur-Saimaan alue (04.1). Vahteruksen valuma-alueeseen kuuluu Vaahteruksen ohella Likolampi, joka on noin kahden hehtaarin laajuinen vakavesi Vaahteruksen länsipuolella.
Jack Antonoff

Jack Michael Antonoff (s. Bergenfield, New Jersey, Yhdysvallat) on yhdysvaltalainen laulaja, multi-instrumentalisti, lauluntekijä ja tuottaja. Muusikkona hänet tunnetaan Bleachers-yhtyeen laulajana ja Fun-yhtyeen kitaristina. Omien yhtyeidensä lisäksi Antonoff on tehnyt sekä tuottanut musiikkia lukuisille muille artisteille, kuten Taylor Swiftille, Lana Del Reylle, Lordelle ja Diana Rossille. 
Vuoteen 2024 mennessä Antonoff on palkittu 11 kertaa Grammy-palkinnolla muun muassa työstään Taylor Swiftin albumeilla "Midnights", "Folklore" ja "1989" sekä Funin kappaleella ”We Are Young”. Hän on voittanut kolmesti vuoden tuottajan Grammy-palkinnon.
Yksityiselämä.
Antonoff oli pitkäaikaisessa suhteessa elokuvantekijä ja näyttelijä Lena Dunhamin kanssa vuodesta 2012 vuoteen 2017. Antonoff alkoi seurustella näyttelijä Margaret Qualleyn kanssa vuonna 2021. Pari meni naimisiin New Jerseyssä 19. elokuuta 2023.
Ilmajärvi (Ruokolahti)

Ilmajärvi on runsassaarinen metsäjärvi Ruokolahden pohjoisosassa Etelä-Karjalassa. Sen pinta-ala on 3,6 neliökilometriä. Etäisyys Imatralta on 29 kilometriä pohjoiskoilliseen.
Maantiede.
Ilmajärven pituus kaakosta luoteeseen on noin neljä kilometriä. Järven itäosassa on pitkä ja kapea, noin 40 hehtaaria laaja alue, jonka syvyys on vähintään 10 metriä. Syvänne on kaakkois–luoteissuuntainen. Sen lounaispuolella levittäytyy järven keski- ja länsiosan saaristo, jonka syvimmät kohdat ovat noin yhdeksän metriä. Suurimmat saaret ovat Peltosaari, Kalsaari ja Majasaari. Kaikkiaan Ilmajärvessä sijaitsee 38 saarta, joista 12 on alle aarin laajuisia ja 4 yli hehtaarin laajuisia.
Ilmajärven rannat ovat metsä- ja suomaata, josta virtaa useita laskuojia. Järven luusua sijaitsee lounaisella rannalla, josta lähtee mutkainen Ilkonjoki Ilkonlampeen (99,6 metriä mpy) ja siitä edelleen Vääräjärveen (99,5 metriä mpy).
Ilmajärven vesitilavuus on 17 706 000 kuutiometriä.
Ilmajärvi (04.118.1.052) kuuluu Virmutjoen valuma-alueeseen (04.118), joka on kolmannen jakovaiheen vesistö Vuoksen päävesistössä (04). Toinen jakovaihe on Ala-Saimaan alue (04.11) ja ensimmäinen Suur-Saimaan alue (04.1). Virmutjoen valuma-alueeseen kuuluu 61 vähintään hehtaarin laajuista vakavettä, joista Ilmajärvi on laajin. Seuraavaksi laajimmat ovat Suuri Paljärvi, Vääräjärvi ja Vehkajärvi.
Uva (järvi)

Uva on järvi Ristijärven luoteisosassa Kainuussa. Sen pinta-ala on 4,2 neliökilometriä ja tilavuus 42,1 kuutiohehtometriä. Etäisyys Kajaanista on 41 kilometriä pohjoiskoilliseen.
Maantiede.
Uvan pituus kaakosta luoteeseen on noin viisi kilometriä, järvi on verraten tasaleveä, leveimmät kohdat ovat noin 900 metriä. Ainoa saari on noin kymmenen aarin laajuinen Kalmosaari altaan kaakkoisosassa. Uvassa on kartan mukaan kolme kohtaa, joiden syvyys on 23 metriä; ne sijaitsevat järven eteläpuoliskolla. Vähintään kymmenen metriä syvä alue kattaa noin 60 prosenttia järven pinta-alasta, ja ulottuu järven kaakkoisosasta katkeamattomana luoteisimpaan osaan. Uvan kaakkoiskolkan Likolahti on alle kolme metriä syvä. Myös Hautakaarre ja Humalalahti järven itärannalla ovat verraten matalia. Uvan vesitilavuus on 42 116 000 kuutiometriä.
Uvaan virtaa Humalajoki koillisesta Humalajärveltä (213,7 metriä mpy), jonne etäisyys on nelisen kilometriä. Pohjoisesta virtaa mutkainen Latvajoki. Uvan länsirannan soilta tuo vettä Nuottijoki. Uvan luusua sijaitsee järven länsirannalla kulttuurimaiseman keskellä, siitä lähtee noin 700-metrinen laskujoki lounaaseen Pieni-Uvaan (150,0 metriä mpy), josta vedet virtaavat etelään Iijärveen (134,3 metriä mpy).
Uvan etelärannoilla on runsaasti peltomaata, pohjoisrannat ovat metsäisempiä. Uvan kylä sijaitsee järven kaakkoisrannalla.
Uva (59.442.1.001) kuuluu Uvan alueeseen (59.442), joka on kolmannen jakovaiheen vesistö Oulujoen vesistössä (59). Toinen jakovaihe on Uvan valuma-alue (59.44) ja ensimmäinen on Hyrynsalmen reitin alaosan alue (59.4). Uva on Uvan alueen ainoa järvi.
Uva on kolmanneksi laajin Ristijärven yli sadasta vähintään hehtaarin laajuisesta vakavedestä. Sitä laajempia ovat Iijärvi ja Iso-Pyhäntä. Uvaa seuraavat Ristijärvi, Iso Tuomaanjärvi, Tenämä, Putkosjärvi ja Hiisijärvi.
Ristijärvi (Ristijärvi)

Ristijärvi on matalahko järvi Ristijärven kunnassa Kainuussa. Sen pinta-ala on 3,7 neliökilometriä. Kuntakeskus sijaitsee järven etelärannalla. Järven etäisyys Kajaanista on 38 kilometriä itäkoilliseen.
Maantiede.
Ristijärven pituus kaakosta luoteeseen on 3,7 kilometriä. Järvi koostuu suurelta osin lahdista: Pakarilahti, Raudanlahti, Pohjaslahti ja Hietalahti. Järven itäosasta ulottuu länteen erikoinen niemimaa ja saaristo, jossa erittäin kapeat niemet vaihtelevat vastaavanmuotoisten saarten kanssa. Ristijärvi on keskimäärin matala, mutta Pakarilahden pohjoisosassa on 15 metrin syvänne. Järven vesitilavuus on 11 149 000 kuutiometriä.
Ristijärvi on samantasoinen sen koillispuolisen Tenämän kanssa, ja myös länsipuolisen Iijärven kanssa.
Ristijärven eteläranta on taajaan rakennettu, pohjoisrannalla on peltotilkkuja ja metsämaata.
Ristijärvi (59.421.1.001) kuuluu Ristijärven-Tenämän alueeseen (59.421), joka on kolmannen jakovaiheen vesistö Oulujoen vesistössä (59). Toinen jakovaihe on Emäjoen alaosan alue (59.42) ja ensimmäinen on Hyrynsalmen reitin alaosan alue (59.4). Ristijärvi on laajin Ristijärven-Tenämän alueen neljästä järvestä. Alueeseen kuuluu lisäksi Tenämä, Pieni-Tenämä ja Ruutinlampi.
Andamaaniensupiainen

Andamaaniensupiainen ("Crocidura andamanensis") on Andamaaneilla elävä päästäislaji. Se liikkuu öisin trooppisissa lehtimetsissä ja ikivihreissä metsissä. Se elää lehtikarikkeen joukossa ja kivenkoloissa. Se on äärimmäisen uhanalainen ihmisen toimien takia, jotka uhkaavat sitä kansallispuiston ulkopuolella. On myös mahdolista että vuoden 2004 tsunami tuhosi sen elinpaikkoja.
Riku Lokka

Riku Lokka on suomalainen pesäpalloilija. Lokka pelasi Superpesistä kaudet 1996-2000 ja kauden 2003. Lokka edusti urallaan Superpesiksessä Imatran Pallo-Veikkoja, Sotkamon Jymyä ja Kouvolan Pallonlyöjiä. Sotkamon Jymyssä pelatessaan Lokka saavutti SM-kullan kaudella 1997 ja SM-hopean kaudella 2000. Lokka pelasi urallaan yhden Itä-Länsi-ottelun vuonna 1999. Hän pelasi ulkokentällä ykkösvahtina. Lokka pelasi urallaan 164 Superpesiksen runkosarjaottelua. Näissä hän löi 14 kunnaria ja 109 tavallista juoksua, toi 98 juoksua ja keräsi 479 kärkilyöntiä. Lokka pelasi urallaan 16 Superpesiksen ylempää pudotuspeliottelua. Näissä hän löi yhden kunnarin ja kolme tavallista juoksua, toi seitsemän juoksua ja keräsi 44 kärkilyöntiä. Lokka pelasi urallaan seitsemän Superpesiksen karsintasarjan ottelua. Näissä hän löi yhden kunnarin ja seitsemän tavallista juoksua, toi neljä juoksua ja keräsi 20 kärkilyöntiä. 
Kaudella 2021 Lokka toimi Kajaanin Pallokerhon naisten edustusjoukkueen lajivalmentajana ja 2. pelinjohtajana.
Beornwulf

Beornwulf (k. 826) oli Mercian kuningas 800-luvun alussa. William Malmesburylaisen mukaan Beornwulf karkotti kuningas Ceolwulf I:n ja anasti kruunun. Myös Ingulphin kronikan mukaan Beornwulf oli vallananastaja. Roger Wendoverilaisen mukaan Wessexin kuningas Egbert löi Beornwulfin taistelussa 825, mikä merkitsi Mercian valta-aseman heikkenemistä. William Malmesburylaisen mukaan Beornwulf sai surmansa seuraavana vuonna taistelussa kapinaan nousseita Itä-Anglian joukkoja vastaan.
Lincoln Futura

Lincoln Futura oli yhdysvaltalaisen Ford-yhtymän Lincoln-merkille vuonna 1955 tehty muotoilututkielma.
Lincoln Continental Mark II:n muunneltu alusta 368 kuutiotuuman ja 330 hevosvoiman Y-Block—moottorilla sekä eri muotoisilla napeilla hallitulla automaattivaihteistolla toimi pohjana, kun Ford-yhtymän johtavien muotoilijoiden William M. "Bill" Schmidt ja John Najjar hahmottelema, Lincoln-merkillä kulkeva "Futura"-koeauto toteutettiin käsityönä kolmessa kuukaudessa Carrozzeria Ghialla Torinossa. Työ tuli maksamaan yhtymälle 250 000, eli vuoden 2020 rahassa 2 400 000 dollaria. 
Futura oli 5,7 metrin pituinen, leveys oli 2,15 metriä, ja korkeutta 1,35 metriä. Kuljettajalle ja matkustajalle oli kuplamaiset pleksilasikatot, mitkä avautuivat moottorivoimalla piilotettuja ovikahvoja käytettäessä: auto oli ajettavissa vain kun kumpikin erillinen pleksikatto oli suljettu. Futurassa oli ilmastointi, ja kuplakattojen välissä oli myös raitisilman otto. Lennokkaasti muotoillusta korista puuttui aikakaudelle tyypillinen ornamentointi, ja jäähdytinmaski oli osa koeauton etupuskuria. 
Lincoln Futura esiteltiin lehdistölle Chicagon "Congress Hotel":issa 5. tammikuuta, ja se asetettiin esille yleisölle "Auto Show" -näyttelyssä 8. tammikuuta 1955. "Lincoln-Mercury" -divisioonan johtaja Benson Ford ajoi sillä koeajon maaliskuussa 1955 New Yorkissa ja "Central Park"-puistossa. Futuran liioiteltu ajovalokatteiden ja "jet age" -aikakaudella muodikkaiden siipien muotoilu siirtyivät hieman hillitympänä vuosien 1956-1957 Lincoln-sarjamalleihin Premiere ja Capri, mutta sen epäkäytännöllinen pleksilasi-kupolikatto ei. 
Muotoilututkielman alkuperäisväri oli helmiäis-valkoinen, eräs ensimmäisistä kerroista kun helmiäisväriä oli käytetty autossa. Värityyppi havaittiin kuvauksissa hankalaksi, ja siksi auto ylimaalattiin punaiseksi, jollaisena se esiintyi Debbie Reynoldsin ja Glenn Fordin tähdittämässä vuoden 1959 elokuvassa "It Started With a Kiss", sekä Ford-yhtymän muotoiluosaston esittelyfilmissä. 
Näyttelyauto oli hyvin suosittu, ja siitä julkaistiin niin pienoismalli- kuin leikkikaluversiot. 
Tuotantoyhtiölleen tarpeettomaksi käynyt "Futura"-koeauto myytiin jo pahasti rapistuneena erikoisautojen rakentajana tunnetulle George Barrisille nimellisellä yhden dollarin kauppahinnalla, sillä autoa ei koskaan oltu rekisteröity joten siihen ei voinut saada tarvittuja vakuutuksia liikennekäyttöä varten. 
Vuonna 1966 Barris sai tuottaja William Dozierilta toimeksiannon valmistaa Batmobile–auton Batman – Lepakkomies–televisiosarjaan. 
Alkuperäinen "Futura" jäi Barrisin omistukseen ja oli esillä hänen museossaan, kunnes se huutokaupattiin vuonna 2013 4,62 miljoonalla dollarilla Scottsdalessa Arizonassa. 
Barrisin Batmobile-lasikuitumuottien pohjalta ja suostumuksella Bob Butts valmisti 1990-luvulla "Futura"-asuun palautetun lasikuitu-näköiskappaleen. 
Alkuperäinen "Futura"/"Batmobile" on vuonna 2016 siirtynyt keräilijä, tri David Andersonille Virginiaan.
TI-990

TI-990 oli Texas Instrumentsin valmistama sarja minitietokoneita 1970- ja 1980-luvuilla. TI-990 korvasi aiemmat minitietokonesarjat TI-960 ja TI-980.
TI-990:n erikoispiirteenä oli että suorittimen rekisterit eivät olleet itse suorittimen ominaisuus vaan muistissa. Suorittimessa oli kolme "kovaa" rekisteriä: "Workspace Pointer" (WP), ohjelmalaskuri ("Program Counter", PC) ja tilarekisteri ("Status Register", ST).
TI-990 käytti Texas Instrumentsin valmistamia puolijohteisiin perustuvia RAM-piirejä, jotka toimivat samalla kellotaajuudella kuin suoritin. Muistin toteutuksesta seurasi, että ei ollut eroa olivatko rekisterit muistissa vai aitoja rekistereitä suorittimessa.
Alkuperäinen TTL-pohjainen malli oli TI-990/9, jota seurasi muita malleja. TI:n mukaan TI-990/4 ja TI-990/5 olivat mikrotietokoneita ja TI-990/10 sekä TI-990/12 minitietokoneita.
Tietokoneelle saatavia käyttöjärjestelmiä olivat TX990/TXDS ja DX10. 990/4-malli käytti TMS 9900 mikroprosessoria. 990/10-malli toteutti TMS 9900 -arkkitehtuurin TTL-logiikalla. 990/12-malli perustui Schottky TTL-logiikkaan.
TMS 9900 suunniteltiin TI:n TTL-pohjaisten minitietokoneiden arkkitehtuurin mukaan ja sitä käytettiin myös TI-99/4A-mikrotietokoneessa. Prosessorin suunnittelussa oli useita haasteita ja viivästyksiä. Prosessori oli myös hidas johtuen sen ratkaisusta käyttää muistia rekisterien sijaan.
Pohjankärppämaki

Pohjankärppämaki eli Pohjanhoikkamaki ("Lepilemur septentrionalis") on Madagaskarin saaren pohjoisosassa tavattava "Lepilemur"-suvun maki. Kansainvälinen luonnonsuojeluliitto eli IUCN on määritellyt sen äärimmäisen uhanalaiseksi lajiksi. 
Pohjankärppämakit elävät Montagne des Français -vuoren jäljellä olevilla metsäalueilla. Metsien hakkuut ovat pienentäneet sen elinaluetta rajusti.
Hirssisarannoki

Hirssisarannoki ("Anthracoidea paniceae") on pullakkonokien ("Anthracoidea") sukuun kuuluva nokisienilaji. Hirssisarannoen ensisijainen isäntäkasvilaji on hirssisara ("Carex panicea"), mutta se voi loisia myös vaaleasaralla ("Carex livida") sekä tuppisaralla ("Carex vaginata"). Hirssisarannoen on kuvannut tieteelle suomalainen Ilkka Kukkonen.
Hirssisarannoen itiöpesäkkeistöt eli sorukset sijaitsevat isäntäkasvin emikukkien sikiäimissä. Itiöpesäkkeistöt ovat kovia, mustia ja halkaisijaltaan 2–3 mm. Nuorina itiöpesäkkeistöt ovat kalvon sisällä, mutta itiöiden kypsyessä itiöpesäkkeistöjen kalvot repeävät auki ja kypsät itiöt leviävät jauhemaisena pölynä. Itiöt ovat tummanpunaruskeita ja niiden soluseinät ovat epäyhtenäisiä ja 1–2,5 µm paksuja.
Hirssisarannoen levinneisyysalue kattaa suurimman osan pohjoisesta pallonpuoliskosta. Levinneisyysalue ulottuu Euroopassa Espanjasta, Italiasta ja Romaniasta pohjoiseen, Iso-Britannia, Färsaaret ja Islanti mukaan lukien. Aasiassa levinneisyysalue kattaa koko Venäjän sekä Kiinan ja Pohjois-Amerikassa Yhdysvallat, Kanadan sekä Grönlannin.
Nummisara

Nummisara ("Carex binervis") on sarakasvien (Cyperaceae) heimoon, sarojen ("Carex") sukuun kuuluva monivuotinen kasvilaji.
Nummisara voi kasvaa 15–60 cm korkeaksi ja on kasvutavaltaan tiiviisti mätästävä. Nummisaran kukintona on useasta tähkästä muodostuva tähkistö, jossa on ylinnä yksi hedetähkä ja sen alla kahdesta neljään emitähkää. Hedetähkä on 2–4,5 cm pitkä ja väriltään purppuranruskehtava. Emitähkät ovat 1,5–4,5 cm pitkiä ja alin emitähkä voi olla hieman reilummin muita alempana. Pullakot ovat pitkäotaisia.
Mattosara

Mattosara ("Carex brizoides") on sarakasvien (Cyperaceae) heimoon, sarojen ("Carex") sukuun kuuluva monivuotinen kasvilaji.
Mattosaralla on pitkä ja suikertava juurakko. Mattosara on kasvutavaltaan mätästävä ja sen heinien lehdiltä muistuttavat lehdet voivat kasvaa 30–60 cm korkeiksi.
Mattosara kasvaa kosteilla ja varjoisilla paikoilla, kuten varjoisissa metsissä. Mattosaran levinneisyysalue ulottuu Euroopassa Espanjasta ja Italiasta Baltiaan, Valko-Venäjälle, Ukrainaan ja Romaniaan. Lisäksi lajia tavataan Aasian länsiosissa Turkissa. Suomessa mattosara on harvinainen uustulokas.
Mattosaran juuria voidaan käyttää keitettyinä ravinnoksi. Lisäksi mattosaran lehtiä on käytetty pakkausmateriaalina sekä yhdessä espartohöyhenheinän ("Stipa tenacissima") kanssa harjasten valmistuksessa.
Andrew Sullivan

Andrew Sullivan (s. elokuu 1963 East Grinstead, West Sussex, Englanti) on brittiläissyntyinen yhdysvaltalainen toimittaja ja ajattelija. Hän on uskonnollinen katolinen, joka on hylännyt republikaanisen puolueen mutta on konservatiivi. Marko Maunulan mukaan hän on harvinaisen omaperäinen ajattelija ja viime vuosikymmenien merkittävimpiä toimittaja-esseistejä. Hän vierastaa republikaanien keskuudessa voimistunutta moraalista ehdottomuutta ja talouden sivuuttamista keskustelulla arvokysymyksistä. Hän kannatti Barack Obamaa ja kävi taistelua Donald Trumpin edustamia näkemyksiä vastaan. 
Sullivan on puhunut voimakkaasti tasa-arvoisen avioliittokäsityksen puolesta jo 1980-luvun lopulla "The New Republiciin" kirjoittamassaan artikkelissa. Hän on itse homoseksuaali.
Etyylibutyyliasetyyliaminopropionaatti

Etyylibutyyliasetyyliaminopropionaatti (C11H21NO3) eli IR3535 on amideihin ja estereihin kuuluva orgaaninen yhdiste. Yhdistettä voidaan käyttää muun muassa hyttysten ja punkkien karkottamiseen. 
Ominaisuudet, valmistus ja käyttö.
Huoneenlämpötilassa etyylibutyyliasetyyliaminopropionaatti on väritöntä nestettä. Se liukenee hieman veteen ja hyvin orgaanisiin liuottimiin, kuten metanoliin, asetoniin ja dikloorimetaaniin. Aine kehitettiin 1970-luvulla. Etyylibutyyliasetyyliaminopropionaatti karkottaa hyttysiä, mäkäriä, paarmoja ja punkkeja. Teho DEET:hen verrattuna on osoittautunut tutkimuksissa osin ristiriitaisesti ja vaihtelevasti joko tehokkaammaksi, yhtä tehokkaaksi tai vähemmän tehokkaaksi. Etyylibutyyliasetyyliaminopropionaatin vaikutustapa ei ole täysin tiedossa, mutta se todennäköisesti vaikuttaa reseptoreihin, jotka aistivat hyönteisiä houkuttelevia molekyylejä. Etyylibutyyliasetyyliaminopropionaattilla on myös sienten kasvua estäviä, antibakteerisia ja antiviraalisia ominaisuuksia.
Etyylibutyyliasetyyliaminopropionaatin valmistuksen ensimmäisessä vaiheessa etyyliakrylaatti reagoi Michael-additiolla butyyliamiinin kanssa. Muodostuneesta yhdisteestä valmistetaan amidi asetyylikloridin avulla.
Etyylibutyyliasetyyliaminopropionaattia käytetään verta imevien hyönteisten karkottamiseen suihkeena tai voiteena.
Omkara

Omkara on vuonna 2006 ensi-iltansa saanut intialainen hindinkielinen rikosdraamaelokuva, joka on sovitettu William Shakespearen tragediasta "Othello". Elokuvan on kirjoittanut ja ohjannut Vishal Bhardwaj. Pääosia näyttelevät Ajay Devgan, Kareena Kapoor, Saif Ali Khan, Konkona Sen Sharma, Vivek Oberoi ja Bipasha Basu. Ohjaaja Vishal Bhardwaj itse sävelsi elokuvan koko musiikin, mukaan lukien taustamusiikin, Gulzarin sanoituksin. Elokuva sijoittuu Meerutiin, Uttar Pradeshin läntiseen kaupunkiin.
"Omkara" on Bhardwajin Shakespeare-sovitusten trilogian toinen elokuva, joka alkoi vuoden 2003 "Maqboolilla" ja päättyi vuoden 2014 "Haideriin". Elokuva esiteltiin Marché du Film -osiossa Cannesin elokuvajuhlilla vuonna 2006 yhdessä kirjan kanssa "Omkaran" tekemisestä. Se valittiin myös esitettäväksi Kairon elokuvajuhlilla, jossa Bhardwaj palkittiin parhaasta ohjaajan taiteellisesta panoksesta elokuvalle. Elokuva voitti myös kolme palkintoa Kara Film Festival -elokuvajuhlilla, palkinnon Asian Festival of First Films -elokuvafestivaalilla, kolme National Film Awards -palkintoa ja yhdeksän Filmfare Awards -palkintoa.
Jussi Pulkkinen

Jussi Pulkkinen on suomalainen pesäpalloilija. Pulkkinen pelasi Superpesistä kaudet 1992-1993, kaudet 1995-2005 ja kauden 2008. Pulkkinen edusti urallaan Superpesiksessä Siilinjärven Pesistä, Juvan Palloa, Kouvolan Pallonlyöjiä, Imatran Pallo-Veikkoja, Kiteen Palloa ja Puijon Pesistä. Kiteen Pallossa pelatessaan Pulkkinen saavutti SM-hopean kaudella 2004. Pulkkinen pelasi urallaan yhden Itä-Länsi-ottelun vuonna 1995. Hän pelasi ulkokentällä kolmosvahtina. Pulkkinen pelasi urallaan 352 Superpesiksen runkosarjaottelua. Näissä hän löi 24 kunnaria ja 240 kunnaria, toi 142 juoksua ja keräsi 1086 kärkilyöntiä. Pulkkinen pelasi urallaan 36 Superpesiksen ylempää pudotuspeliottelua. Näissä hän löi 19 tavallista juoksua, toi neljä juoksua ja keräsi 82 kärkilyöntiä. Pulkkinen pelasi urallaan yhden Superpesiksen alemman pudotuspeliottelun. Tässä hän toi yhden juoksun ja keräsi neljä kärkilyöntiä. Pulkkinen pelasi urallaan 15 Superpesiksen karsintasarjan ottelua. Näissä hän löi yhdeksän tavallista juoksua, toi neljä juoksua ja keräsi 46 kärkilyöntiä. 
Pulkkinen on toiminut myös Puijon Pesiksen toiminnanjohtajana sekä vuodesta 2018 alkaen seuran naisten joukkueen, Puijottarien, pelinjohtajana.
Silent Shout

Silent Shout on suomalaisen kuuron rap-artistin Signmarkin kolmas studioalbumi, joka julkaistiin 2. toukokuuta 2014. Albumi julkaistaan samanaikaisesti Kiinassa artistinimellä Mò Hǎn. Levynjulkaisukonserti oli Tavastia-klubilla 7. toukokuuta 2014.
Viktor Rozov

Viktor Rozov (1913 Jaroslavl, Venäjä – 2004 Moskova, Venäjä) oli neuvostovenäläinen näytelmäkirjailija ja näyttelijä. Hänen näytelmiensä päähenkilöt ovat usein tietään etsiviä nuoria. Hän on käsitellyt myös Stalinin aikaisen sosialismin ongelmia.
Näytelmään "Vetšno živyje" perustuu elokuva "Kurjet lentävät".
Grace Gao

Grace Gao (s. 1993) on kiinalainen ihmisoikeusaktivisti, joka on Gao Zhishengin tytär ja työn jatkaja isänsä katoamisen jälkeen.
Varhainen elämä.
Garce Gaon äiti on Geng He.
Gaon kertoman mukaan hänen isänsä oli melko vaitonainen koskien aktivismiaan, joten kun tämä pidätettiin, tytär ei ymmärtänyt, mistä oli kyse. Isänsä pidätyksen takia koko perhe joutui vainon kohteeksi ja poliisit saattoivat Gracen kouluun joka päivä, tarkistivat hänen laukkunsa kiellettyjen esineiden varalta ja pahoinpitelivät tätä. Grace kertoo myös tulleensa kiusatuksi koulussa isänsä pidätyksen takia..
Pako Kiinasta.
Vuonna 2009 Gao Zhisheng pidätettiin ja hän katosi, minkä johdosta hänen vaimonsa päätti paeta maasta Gracen ja tämän nuoremman veljen kanssa. Perhe päätyi Thaimaan kautta Yhdysvaltoihin. Grace aloitti pian tämän jälkeen yliopisto-opinnot Kaliforniassa.
Vuonna 2017 Gao oli yksi Oslo Freedom Forumin puhujista.
Pattoin perintötalo

Pattoin perintötalo on Juvan kunnan omistama entinen talonpoikaistila, joka toimii nykyään talomuseona. Pattoin tila muodostui 1840-luvulla toteutetun isojaon yhteydessä, kun se erotettiin Purhola-nimisestä rusthollista omaksi, itsenäiseksi tilakseen. Pattoita viljeli Nikulaisen suku neljän sukupolven ajan, kunnes suvun viimeisen edustajan kuoltua tila päätyi valtiokonttorin omistukseen. Juvan kunta anoi omistusoikeuden tilaan vuonna 2004 ja museoi sen. Osa tilaa ympäröivästä metsästä on luonnonsuojelualuetta.
Lähes omavaraiselle maitotilalle ei ole ikinä vedetty sähköjä, viemäröintiä tai juoksevaa vettä. Asukkaat eivät myöskään hankkineet autoa tai traktoria, vaan hevosvetoisia koneita ja kulkupelejä käytettiin 1980-luvulle saakka arkikäytössä, kunnes tila autioitui. Pattoi säilyi omaleimaisena perinnetilana läpi toisen maailmansodan jälkeisen maatalouden voimakkaan modernisaatiokauden, ja onkin lähes 1900-luvun alkupuolen asussaan. Alue on nykyisin julkinen ulkoilu- ja virkistysalue, jossa pidetään opastettuja kierroksia kesäisin.
Janet Jackson (albumi)

Janet Jackson on samannimisen laulajan debyyttialbumi, joka julkaistiin 21. syyskuuta 1982.
Nikolai Rubtsov

Nikolai Rubtsov (1936 Jemetsk, Neuvostoliitto – 1971 Vologda, Neuvostoliitto) oli neuvostoliittolainen runoilija. Hän asui lapsuutensa lastenkodissa ja toimi aikuistuttuaan eri ammateissa. Hän valmistui Gorkin kirjallisuusinstituutista 1969.
Rubtsov edusti maaseuturunoutta ja niin sanottua hiljaista meditoivaa runoutta, sen merkittävimpänä runoilijana 1960-luvulla. Runoja leimaa uskonnollisuus. Hän julkaisi kolme kokoelmaa, hänen kuoltuaan julkaistiin vielä kaksi.
Suomennettuja runoja.
Nikolai Laineen suomentamia Rubtsovin runoja on julkaistu "Punalipussa" (1982: 3).
Dream Street (albumi)

Dream Street on Janet Jacksonin toinen albumi, joka julkaistiin 23. syyskuuta 1984.